'Limukani Imikhuhlane Ememethekiswa Ngamanzi Angcolileyo'
Abantu abangamatshumi ayisithupha e Harare, ababili eMutare loyedwa eMasvingo abalomkhuhlane wetyphoid, okhangelelwe ukusabalala ngamandla lapho izulu seliqala ukuna.
HARARE — Ugatsha lwezempilakahle lokunakekelwa kwabantwana solwethule umbiko wokukhuthaza uzulu ukuthi aqaphele imikhuhlane yesihudo ememekethiswa ngamanzi. Lokhu kulandela umbiko othi abantu abangamatshumi ayisithupha eHarare, ababili eMutare loyedwa eMasvingo baphethwe ngumkhuhlane wetyphoid, okhangelelwe ukusabalala ngamandla ngezikhathi sezulu. Umbiko lo owokuthi abantu baqaphele wethulwe ngumphathintambo walolugatsha uDr. David Parirenyatwa, oxwayise ukuthi limikhuhlane ilakho ukuba yingozi kakhulu lonyaka ngenxa yokusilela kwamanzi endaweni ezinengi zelizwe emadolobheni, okutsho ukuthi abantu abasasebenzisi izambuzi ngendlela. Lokhu, uthi kwenza abantu basebenzise iganga okuzathi lapho izulu selisina likhukhule yonke le ingcekeza iyibeke emanzini okunatha okuzaletha limikhuhlane ngamandla. Amadolobho akoBulawayo, iHarare leMasvingo ngamanye aselohlelo lokuvala amanzi ukuwalondoloza okutshiya inkulungwane zabantu zingelandlela yokuthola amanzi ahlanzekileyo. Isakhamuzi, uMnu. Benson Siwela, uthi ukuswelakala kwemali yenhlelo zamanzi ngumlandu kahulumende othatha imali kazulu ayisebenzise kunhlelo zeziphathamandla labosibalukhulu ngoba akudingeki mali enengi ukuthi kuqedwe lumkhuhlane, udubo nje yikungaqakathekiswa kwendingeko zezizalwane. Esinye njalo isakhamuzi, uNkosikazi Emelda Maplanka, uthi ngaphandle kokusilela kwamanzi, ukungabuthwa kwezibi kwenza kuhle kube lula ukuthi lumkhuhlane umemetheke indawo yonke okuyikho okwenza bahlalele evalweni ngempilakahle yabo. Umongikazi, uNkosikazi Charity Mbedzi, uthi kuqakathekile ukuthi ngalesi sikhathi abazali bacebise abantwana ukuthi badlalele khatshana lendawo abantu abavame ukulahlela khona izibi njalo baqakathekise ukugeza izandla ngamanzi ahlalanzekileyo bengakaphathi ukudla. Imikhuhlane yesihudo, uthi ivamile ngesikhathi sezulu ikakhulu endaweni ezingelamanzi ahlanzekileyo kungakho ukuhlanzeka kuqakathekile. Ocubungula ezokuhlalisana kwabantu, uMnumzana Mlondolozi Ndlovu, uthi amakhansili adinga ukuzinuka amakhwapha ukuze anike izakhamizi imfanelo zazo hatshi ukuthukuza amakhanda emqubeni khona kukhanya ukuthi udubo luyeza kwezempilakahle nxa kungalungiswanga ukuhanjiswa kwenhlelo ngendlela. Okhangela amalungelo oluntu, uMnumzana Khumbulani Maphosa, uthi kumqoka ukuthi uhulumende aqakathekise udaba lwamanzi ngoba engenzanga njalo kulakho ukuthi ilizwe lizithole selikusimo esibi njengomnyaka okwaqhamuka ngawo uhlobo lwesihudo lwecholera. Lanxa isisekelo sombuso sikubeka obala ukuthi ukuthola amanzi ahlanzekileyo kulilungelo lomuntu wonke, amadolobho amanengi, kukhanya ayehluleka ukukufeza lokhu. Ingcwethi kwezempilakahle zixwayisa ukuthi lapho umuntu etshisa umzimba, ezizwa ephela amandla, etshaywa likhanda, engakhwabithi ukudla kuthi kwabanye azizwe equmbile njalo ephuma izilondalonda ze –rash aphange aye esibhedlela ukuyahlolwa ukuthi akalawo yini umkhuhlane we typhoid.